PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2004/KV/1/1/222	Bratislava 23. decembra 2004	

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom dňa 30. 09. 2004 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona  Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vo veci dohody obmedzujúcej súťaž nachádzajúcej sa v Zmluve o obchodnom zastúpení Orange Slovensko, a.s. v značkovej predajni obchodného zástupcu uzatvorenej dňa 27.03.2004 medzi podnikateľom SAPEKO - spoločnosť s ručením obmedzeným, Novozámocká 160, 949 01 Nitra a podnikateľom  Orange Slovensko, a.s., Prievozská  6/A, 
821 09 Bratislava takto

rozhodol:

1.	Zmluva o obchodnom zastúpení Orange Slovensko, a.s. v značkovej predajni obchodného zástupcu uzatvorená dňa 27.03.2004 medzi podnikateľom SAPEKO - spoločnosť s ručením obmedzeným, Novozámocká 160, 949 01 Nitra a podnikateľom  Orange Slovensko, a.s., Prievozská  6/A, 821 09 Bratislava je v časti Príloha č. 6 „Odmeňovanie obchodného zástupcu“, platnej a účinnej od 27. 03. 2004 do 31. 05. 2004, časť A. „Systém a zásady odmeňovania obchodného zástupcu“, bod 4 v znení:

 „ ....Obchodné tajomstvo......”

 v náväznosti na bod 5 v znení: 
„ ....Obchodné tajomstvo......”.

dohodou obmedzujúcou súťaž podľa § 4 ods. 3 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona  Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. a podľa § 4 ods. 3 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona  Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a preto podľa § 4 ods. 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. a podľa  § 4 ods. 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov je citované ustanovenie Prílohy č. 6, časť A, bod 4 v spojení s bodom 5 zakázané.

2.	Zmluva o obchodnom zastúpení Orange Slovensko, a.s. v značkovej predajni obchodného zástupcu uzatvorená dňa 27.03.2004 medzi podnikateľom SAPEKO - spoločnosť s ručením obmedzeným, Novozámocká 160, 949 01 Nitra a podnikateľom  Orange Slovensko, a.s., Prievozská  6/A, 821 09 Bratislava je v časti Príloha č. 6 „Odmeňovanie obchodného zástupcu“, platnej a účinnej od 01.06.2004, časť A. „Systém a zásady odmeňovania obchodného zástupcu“, bod 4 v znení:

 „.....obchodné tajomstvo......”

v náväznosti na bod 5 v znení: 

„.....obchodné tajomstvo......”.

dohodou obmedzujúcou súťaž podľa § 4 ods. 3 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona  Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a preto podľa § 4 ods. 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov je citované ustanovenie Prílohy č. 6, časť A, bod 4 v spojení s bodom 5 zakázané.

3.	Podľa § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona  Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. a podľa § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov za porušenie § 4 ods. 3 písm. a) týchto zákonov ukladá Protimonopolný úrad Slovenskej republiky: 

podnikateľovi Orange Slovensko, a.s., Prievozská  6/A 821 09 Bratislava, peňažnú pokutu v sume 1 000 000 Sk (slovom jeden milión slovenských korún) a 

podnikateľovi SAPEKO - spoločnosť s ručením obmedzeným, Novozámocká 160, 949 01 Nitra peňažnú pokutu v sume 6 000 Sk (slovom šesťtisíc slovenských korún),

ktorú sú povinní uhradiť do 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 7000060793, 8180 ŠP, vedený v Štátnej pokladnici Bratislava, KS 1118, VS 200411222, ŠS 2487. 

Odôvodnenie:

Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), na základe výsledkov šetrenia na trhu distribúcie a predaja predplatených dobíjacích kariet PRIMA pre mobilné telefóny, začal dňa 30.09.2004 z vlastného podnetu správne konanie podľa § 25 ods. 1 zákona č. 136 /2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vo veci možnej dohody obmedzujúcej hospodársku súťaž nachádzajúcej sa v Zmluve o obchodnom zastúpení Orange Slovensko, a.s. v značkovej predajni obchodného zástupcu uzatvorenej dňa 27.03.2004 (ďalej len „Zmluva“) medzi podnikateľom SAPEKO, spoločnosť s ručením obmedzeným, Novozámocká 160, 949 01 Nitra (ďalej len „SAPEKO, spoločnosť s ručením obmedzeným“) a podnikateľom  Orange Slovensko, a.s., Prievozská  6/A, 821 09 Bratislava (ďalej len „Orange Slovensko, a.s.“).

Právny rámec zmluvného vzťahu.

Posudzovaná Zmluva bola uzatvorená 27.03.2004 a je platná do súčasnosti. Počas platnosti Zmluvy sa menila Príloha č. 6. Odmeňovanie obchodného zástupcu, konkrétne od 01.06.2004. 
Zmluva bola uzatvorená za účinnosti zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení zákona č. 465/2002 Z. z. (ďalej len „zákon č. 136/2001 Z. z. v znení zákona č. 465/2002 Z. z.“).
Dňom 01.05.2004 nadobudol účinnosť zákon č. 240/2004 Z. z., ktorým sa mení a dopĺňa zákon č. 136/2001 Z. z. v znení zákona č. 465/2002 Z. z. (ďalej len „zákon č. 136/2004 Z. z. v znení neskorších predpisov“).  Podľa § 44a ods. 1 zákona č. 136/2004 Z. z. v znení neskorších predpisov právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii sa spravujú ustanoveniami tohto zákona; vznik týchto právnych vzťahov sa posudzuje podľa doterajších predpisov.
Na základe uvedených ustanovení zákona sa na Zmluvu v období od 27.03.2004 do 30.04.2004 vzťahujú hmotnoprávne ustanovenia  zákona č. 136/2001 Z. z. v znení zákona č. 465/2002 Z. z. a od 01.05.2004 hmotnoprávne ustanovenia zákona č. 136/2004 Z. z. v znení neskorších predpisov. Nakoľko sú hmotnoprávne ustanovenia oboch zákonov vzťahujúce sa na dohodu v Zmluve zhodné, úrad v odôvodnení tohto rozhodnutia posudzoval predmetnú dohodu v Zmluve súčasne podľa obidvoch zákonov. Z procesného hľadiska postupoval úrad podľa zákona č. 136/2004 Z. z. v znení neskorších predpisov.

Účastníci konania.

Podľa § 25 ods. 3 písm.  a) zákona č. 136/2001 Z. z. v znení neskorších predpisov účastníkom konania v prípade dohody obmedzujúcej súťaž sú účastníci tejto dohody obmedzujúcej súťaž.
Účastníkmi tohto správneho konania sú zmluvné strany - podnikatelia Orange Slovensko, a.s. a SAPEKO - spoločnosť s ručením obmedzeným.

Podľa výpisu z obchodného registra spoločnosť Orange Slovensko, a.s. podniká hlavne v oblasti zriaďovania a prevádzkovania verejných mobilných telekomunikačných sietí na pridelených frekvenciách, v poskytovaní verejnej telefónnej služby prostredníctvom mobilných verejných telekomunikačných sietí, v poskytovaní verejnej dátovej služby, v poskytovaní verejných dátových služieb prostredníctvom internetu  a v iných činnostiach súvisiacich s vyššie uvedenými. 

Spoločnosť SAPEKO - spoločnosť s ručením obmedzeným  podľa výpisu z obchodného registra sa zaoberá výrobou, montážou zariadení spotrebnej elektroniky, kovovýrobou, výrobou nábytku, maloobchodom a veľkoobchodom s rôznym tovarom , prenájmom výpočtovej techniky a inými aktivitami.

Relevantný trh.

Podľa § 3 ods. 3 zákona č. 136/2001 Z. z. v znení zákona č. 465/2002 Z. z. a zákona č. 136/2001 Z. z. v znení neskorších predpisov, relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

Podľa § 3 ods. 4 oboch citovaných zákonov, tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

Podľa § 3 ods. 5 citovaných zákonov, vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Podľa § 3 ods. 6 citovaných zákonov, priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Vzhľadom k tomu, že účinky dohody sa prejavujú na trhu maloobchodu, t.j. pri predaji konečným spotrebiteľom, úrad ako tovarový relevantný trh vymedzil trh maloobchodného predaja predplatených dobíjacích PRIMA kariet.

Z priestorového hľadiska je relevantný trh vymedzený územím Slovenskej republiky, nakoľko podnikateľská činnosť Orange Slovensko, a.s. zahrňuje celé územie Slovenskej republiky, ktoré má charakter homogénneho prostredia.

Dobíjacie predplatené karty poskytuje na Slovensku aj spoločnosť EuroTel, a.s., tieto karty však z hľadiska spotrebiteľa nie sú zameniteľné s kartou PRIMA. Z tohto dôvodu spoločnosť Orange Slovensko, a.s. nie je na relevantnom trhu predaja predplatených dobíjacích PRIMA kariet vystavená konkurencii.

  Posúdenie jednotlivých ustanovení Zmluvy.

Úrad pri posúdení jednotlivých ustanovení v Zmluve sa zameral na analýzu ich vplyvu na relevantný trh maloobchodného predaja predplatených dobíjacích PRIMA kariet. Predmetná Zmluva obsahuje Prílohu č. 6 Odmeňovanie obchodného zástupcu.  V období od uzatvorenia Zmluvy, t.j. od 27.03. 2004 do 31.05.2004 bola súčasťou tejto Zmluvy Príloha číslo 6 platná z predchádzajúceho zmluvného obdobia (ďalej len „pôvodná Príloha č. 6“). Od 01.06.2004  nadobudla platnosť nová Príloha č. 6 platná a účinná do súčasnosti (ďalej len „nová Príloha č. 6.“). Úrad teda posudzoval predmetnú Zmluvu v obdobiach platnosti týchto príloh zvlášť. Súčasne zobral v úvahu tú skutočnosť, že počas platnosti pôvodnej  Prílohy č. 6, t.j. do 31.05.2004, platil zákon č. 136/2001 Z. z. v znení zákona č. 465/2002 Z. z., ako aj zákon č. 136/2001 Z. z. v znení neskorších predpisov. Úrad prišiel k nasledovným záverom.

A.	Posúdenie Zmluvy s pôvodnou Prílohou č. 6 platnou a účinnou od 27.03.2004 do 31.05.2004.

Počas obdobia účinnosti pôvodnej Prílohy č. 6 boli v platnosti oba zákony o ochrane hospodárskej súťaže. Úrad teda posúdil jednotlivé ustanovenia v Zmluve a pôvodnej Prílohe č. 6 podľa zákona č. 136/2001 Z. z. v znení zákona č. 465/2002 Z. z., ako aj podľa zákona č. 136/2001 v znení neskorších predpisov.

Podľa § 4 ods. 3 písm. a) obidvoch zákonov zakázaná je najmä dohoda obmedzujúca súťaž, ktorá obsahuje
a) priame alebo nepriame určenie cien tovaru alebo iných obchodných podmienok,...

V Prílohe č. 6 „Odmeňovanie obchodného zástupcu“ platnej a účinnej od 27. 03. 2004 do 31. 05. 2004, časť A. „Systém a zásady odmeňovania obchodného zástupcu“, bod 4 sa uvádza:

„.....obchodné tajomstvo......”

V nasledujúcom bode 5 sa uvádza: 
„.....obchodné tajomstvo......”

Z ustanovenia bodu 5 vyplýva, že podnikateľ SAPEKO - spoločnosť s ručením obmedzeným nakupuje predplatené dobíjacie Prima karty od spoločnosti Orange Slovensko, a.s. vo vlastnom mene na vlastný účet. Nákup týchto kariet sa realizuje za spotrebiteľskú (maloobchodnú) cenu zníženú o dohodnuté obchodné rozpätie uvedené v Zmluve. 
Úrad zistil, že uvedené odporúčanie na dodržanie maloobchodnej ceny pri predaji  predplatených dobíjacích PRIMA kariet konečnému spotrebiteľovi má záväzný charakter. Túto skutočnosť potvrdzuje aj vyjadrenie spoločnosti Orange Slovensko, a.s. v „Zápise z prezentácie predaja predplatených PRIMA kariet“ zo dňa 08.11.2004, ako aj v prílohe č. 3 „Špecifické právne predpisy v súvislosti s tvorbou ceny v danej oblasti“, ktorá je súčasťou listu od Orange Slovensko, a.s. zo dňa 03.06.2004, na úrade evidovanom pod. č. 3123/2004. 
Spotrebiteľskú maloobchodnú cenu je odberateľ SAPEKO - spoločnosť s ručením obmedzeným povinný dodržať. Konkrétna výška maloobchodnej ceny a určeného obchodného rozpätia je uvedená v tabuľkovej časti Prílohy č. 6. V tabuľkovej časti tejto prílohy je aj uvedené, že obchodné rozpätie je vypočítané ako percento zo spotrebiteľskej ceny. Táto cena teda nemôže byť ovplyvnená konkurenčným vzťahom medzi jednotlivými predajcami predplatených dobíjacích Prima kariet. Na základe uvedených ustanovení pôvodnej prílohy č. 6. jednotliví predajcovia si nemôžu konkurovať nižšími cenami, ktoré by mohli stanoviť na úkor svojej marže.

Úrad tieto ustanovenia posúdil ako dohodu obmedzujúcu súťaž medzi dodávateľom a odberateľom, ktorá má všetky znaky priameho určenia cien tovaru, spočívajúceho v stanovení jednotnej predajnej maloobchodnej ceny zo strany dodávateľa pre predajcu PRIMA kariet konečnému spotrebiteľovi. V dôsledku tejto dohody je vylúčená cenová súťaž na relevantnom trhu maloobchodného predaja predplatených dobíjacích PRIMA kariet. Cena je pritom rozhodujúce súťažné kritérium, ktoré môže byť aplikované predajcom v hospodárskej súťaži s ostatnými predajcami. 

B. Posúdenie Zmluvy s novou Prílohou č. 6 platnou a účinnou od 01.06.2004 do súčasnosti.
	
	Z právneho hľadiska išlo o posúdenie podľa zákona č. 136/2001 v znení neskorších predpisov. 
Posudzovaná Zmluva od 01.06.2004 obsahuje Prílohu č 6 textovú časť, ktorá v časti A „Systém a zásady odmeňovania obchodného zástupcu“ v bode 4 znie: 
„.....obchodné tajomstvo......”
V nasledujúcom bode č. 5 tejto prílohy sa uvádza:

„.....obchodné tajomstvo......”.

Podľa § 4 ods. 3 písm. a) zákona č. 136/2001 Z. z. v znení neskorších predpisov zakázaná je najmä dohoda obmedzujúca súťaž, ktorá obsahuje
a) priame alebo nepriame určenie cien tovaru alebo iných obchodných podmienok,...
Z uvedených ustanovení Zmluvy vyplýva, že podnikateľ SAPEKO - spoločnosť s ručením obmedzeným nakupuje predplatené dobíjacie Prima karty od spoločnosti Orange Slovensko, a.s. vo vlastnom mene na vlastný účet. Nákup týchto kariet odberateľ realizuje za spotrebiteľskú (maloobchodnú) cenu zníženú o dohodnuté obchodné rozpätie uvedené v Zmluve. Predaj tohto tovaru konečným spotrebiteľom odberateľ realizuje za dodávateľom určené spotrebiteľské (maloobchodné) ceny. Spotrebiteľskú maloobchodnú cenu je teda odberateľ SAPEKO - spoločnosť s ručením obmedzeným povinný dodržať. Konkrétna výška maloobchodnej ceny a určeného obchodného rozpätia je uvedená v tabuľkovej časti novej Prílohy č. 6. V tabuľkovej časti tejto prílohy je aj uvedené, že obchodné rozpätie je vypočítané ako percento zo spotrebiteľskej ceny. Táto cena teda nemôže byť ovplyvnená konkurenčným vzťahom medzi jednotlivými predajcami predplatených dobíjacích Prima kariet. Na základe uvedených ustanovení pôvodnej prílohy č. 6. jednotliví predajcovia si nemôžu konkurovať nižšími cenami, ktoré by mohli stanoviť na úkor svojej marže.

Úrad tieto ustanovenia posúdil ako dohodu obmedzujúcu súťaž medzi dodávateľom a odberateľom, ktorá má všetky znaky priameho určenia cien tovaru, spočívajúceho v stanovení jednotnej predajnej maloobchodnej ceny zo strany dodávateľa pre predajcu PRIMA kariet konečnému spotrebiteľovi. V dôsledku tejto dohody je vylúčená cenová súťaž na relevantnom trhu maloobchodného predaja predplatených dobíjacích PRIMA kariet. Cena je pritom rozhodujúce súťažné kritérium, ktoré môže byť aplikované predajcom v hospodárskej súťaži s ostatnými predajcami. 

Regulačný rámec predaja dobíjacích Prima kariet.

	Úrad zároveň prešetril, či predaj PRIMA kariet podlieha regulácii Telekomunikačným úradom SR podľa zákona č. 610/2003 Z. z. o elektronických komunikáciách (ďalej len „zákon č. 610/2003 Z. z.“). 
Podľa vyjadrenia Telekomunikačného úradu SR: „cena, za ktorú mobilní operátori predávajú účastníkom dobíjacie kupóny nie je tarifou v zmysle § 41 zákona č. 610/2003 Z. z. Tarifou je cena volania, resp. cena inej telekomunikačnej služby. Dobíjací kupón predstavuje sumu (hodnotu), ktorú užívateľ získa, pričom sám rozhoduje o tom, ktoré služby mobilných operátorov využíva, a teda na úhradu ktorej služby a jej tarify túto sumu použije. Povinnosť zverejňovať tarifu sa teda vzťahuje na ceny jednotlivých elektronických služieb. (...) Zákon č. 610/2003 Z. z. nerieši problematiku cien dobíjacích kariet ale sa zaoberá výhradne tarifou, pričom podľa § 42 ods. 2 písm. b) tohto zákona má účastník právo na poskytnutie verejnej služby v rozsahu dohodnutom v zmluve a za cenu podľa tarify”.
Zároveň Telekomunikačný úrad SR uviedol: „Podľa nášho názoru by cena za ktorú sú dobíjacie karty predávané nemala byť iná ako ich nominálna hodnota.
V prípade, že by distribútori predávali karty za nižšiu cenu, ako je ich nominálna hodnota, získal by užívateľ hodnotu kreditu vyššiu ako v skutočnosti zaplatil, boli by uvedené spoločnosti vlastne poškodené (hodnota služieb, ktoré by poskytli užívateľovi by bola vyššia ako cena, ktorú im užívateľ zaplatil). V prípade, že by distribútori predávali karty za vyššiu cenu, ako je jej nominálna hodnota, bol by vlastne poškodený užívateľ, ktorý by zaplatil viac, ako je skutočná hodnota poskytnutých služieb.“

O tento názor sa opiera aj argumentácia spoločnosti Orange Slovensko, a.s., ktorá na základe toho tvrdí, že nie je možné zmeniť nominálnu hodnotu stieracej PRIMA karty, bez toho, aby došlo k zmene ceny služby PRIMA zverejnenej v tarife Orange Slovensko, a.s.  

Úrad sa nestotožnil s názorom Telekomunikačného úradu SR. Pokiaľ by maloobchodné ceny boli nižšie, ako nominálna hodnota dobíjacích kariet PRIMA, Spoločnosť Orange Slovensko, a.s. by nebola poškodená, lebo zníženie ceny  by bolo na úkor marže predajcu. Predaju dobíjacích kariet za vyššiu cenu ako nominálna hodnota je možné zabrániť ustanoveniami v Zmluve, napr. stanovením doporučenej maximálnej ceny.
 
Z vyššie uvedeného vyplýva, že cena dobíjacích kupónov nie je tarifou. Úrad toto stanovisko zároveň opiera o skutočnosť, že Telekomunikačný úrad SR neskúma cenu, za ktorú sa budú predávať dobíjacie kupóny, ale posudzuje iba cenu jednotky hovoru, resp. inej služby, ktorú sú poskytovatelia telekomunikačných služieb povinní účtovať podľa cenníka.

Záver.

Úrad konštatuje, že na predmetnú dohodu (priame určenie cien tovaru) nie je možné aplikovať zákon č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov, resp. Nariadenie komisie (ES)  č.2790/1999 z 22.decembra 1999. 
Na predmetnú dohodu sa taktiež nevzťahuje § 6 ods. 1 zákona č. 136/2001 Z. z. v znení zákona č. 465/2002 Z. z. a § 6 ods. 1 zákona č. 136/2001 Z. z. v znení neskorších predpisov (vzhľadom na podiel spoločnosti Orange Slovensko, a.s. na vymedzenom relevantnom trhu, ako aj druh protisúťažnej praktiky).
Úrad zároveň konštatuje, že účastníci konania nepožiadali úrad o rozhodnutie podľa § 6 ods. 3 zákona č. 136/2001 Z. z. v znení zákona č. 465/2002 Z. z.,  že zákaz podľa § 4 citovaného zákona sa na predmetnú dohodu nevzťahuje.
Úrad taktiež dospel k záveru, že dohoda nespĺňa podmienky § 6 ods. 3 zákona č. 136/2001 Z. z. v znení neskorších predpisov a vzťahuje sa na ňu zákaz podľa § 4 citovaného zákona.
	Úrad konštatuje že Zmluva je dohodou obmedzujúcou súťaž, ktorej obsahom je priame určenie cien tovarov, podľa § 4 ods. 3 písm. a) zákona č. 136/2001 Z. z. v znení zákona č. 465/2002 Z. z. a to v čase platnosti Zmluvy do 31.05.2004 a podľa § 4 ods. 3 písm. a) zákona č. 136/2001 v znení neskorších predpisov od 01.06.2004 do súčasnosti. 

Úrad ďalej posúdil predmetné ustanovenia v oboch Prílohách č. 6. v časti A, bod 4 v spojení s bodom 5 Zmluvy v kontexte § 4 ods. 4 zákona č. 136/2001 Z. z. v znení zákona č. 465/2002 Z. z. a § 4 ods. 4 zákona č. 136/2001 Z. z. v znení neskorších predpisov.

Úrad zistil, že predmetné ustanovenia, ktoré zakladajú praktiku priameho určenia cien, je možné oddeliť od celkového obsahu dohody. Zakázaná nie je celá Zmluva, ale len časť dohody, t.j. pôvodná aj nová Príloha č. 6 k Zmluve v časti A, bod 4 a 5.

Úrad podľa § 33 zákona, vyzval účastníkov správneho konania, aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie, a k záverom prešetrovania, ku ktorým úrad na základe jemu dostupných informácií a podkladov dospel.

Vyjadrenie účastníkov správneho konania.

	Podnikateľ SAPEKO-spoločnosť s ručením obmedzeným sa k predloženej výzve nevyjadril.

Podnikateľ Orange Slovensko, a.s. predložil vyjadrenie k záverom úradu v liste zo dňa 15.12.2004 evidovanom na úrade pod. č. 6582/2004 a zároveň navrhol doplnenie zisťovania a dokazovania v zmysle § 33 ods. 1 a 2 správneho poriadku v znení neskorších predpisov.

V časti I. Relevantný trh nepokladá úradom definovaný relevantný trh za správny. Tvrdí, že tovary a služby, ktoré vymedzujú relevantný trh v kontexte šetrenia úradu sú služby elektronických komunikácií spoločnosti Orange v zmysle § 5 zákona č. 610/2003 Z. z.  
	PRIMA ako predplatená elektronická služba spoločnosti Orange je takým produktom, ktorý je vzájomne vymeniteľný alebo vzájomne nahraditeľný z hľadiska užívateľa s inými produktami, teda službami, ktoré spoločnosť Orange poskytuje, a to na základe zhodnotenia ich charakteristiky, ceny a zamýšľaného účelu použitia. 
Dobíjacia alebo stieracia PRIMA karta nie je z tohto hľadiska odlišným produktom, ide len o iný spôsob alebo alternatívu úhrady za poskytnutú službu, kedy zákazník zaplatí jej cenu pred spotrebovaním služby Orange, a to v kontexte tohto konania sprostredkovane, t.j. prostredníctvom obchodných zástupcov spoločnosti Orange. 
	Na základe týchto ako aj iných vyjadrení v tejto stati, spoločnosť Orange Slovensko, a.s. hovorí, že nie je dôvod na vyčlenenie predaja produktu dobíjacích alebo stieracích PRIMA kariet na samostatný relevantný trh. 
V časti II. Sektorová regulácia, Orange Slovensko, a.s. poukazuje na vyjadrenia v ich liste zo dňa 03.06.2004 evidovanom na úrade pod. č. 3123/2004 obsiahnuté v prílohe č. 3, ako aj závery obsiahnuté v Zápisnici z prezentácie produktu stieracích PRIMA kariet uskutočnenej dňa 08.11.2004 z podnetu spoločnosti Orange pre zástupcov úradu. Zároveň poukazuje na obsah listu Telekomunikačného úradu Slovenskej republiky číslo 414/14/2004 zo dňa 29.07.2004.
	
Orange Slovensko, a.s. z obsahu listu  Telekomunikačného úradu Slovenskej republiky vyvodzuje záver, podľa ktorého ponúknutie inej ceny ako je nominálna hodnota stieracej PRIMA karty je predaj služieb za cenu, ktorá nie je v súlade s tarifou, čo je v rozpore so zákonom o elektronických komunikáciách  v jeho viacerých ustanoveniach. 
Záverom spoločnosť vyjadruje názor, že priamym určením cien obchodného produktu PRIMA ako jednotnej maloobchodnej ceny pre konečného spotrebiteľa nedošlo k obmedzeniu súťaže.

V stati III. Návrh na doplnenie zistenia a dokazovania, podľa § 32 správneho poriadku, navrhuje Orange Slovensko, a.s. zobrať do úvahy a vyhodnotiť stanoviská obsiahnuté vo vyjadrení spoločnosti Orange Slovensko, a.s., najmä v liste z 03.06.2004, v Zápise z prezentácie z 08.11.2004, ako aj v tomto liste v časti I. a II. Osobitne dôležité je aj stanovisko Telekomunikačného úradu SR k stieracej PRIMA karte z 29.07.2004. Zároveň navrhuje zvolať pojednávanie a prizvať naň tiež zástupcov  Telekomunikačného úradu SR.

Stanovisko úradu.

Úrad zotrváva na ním definovanom relevantnom trhu. Dotknutým trhom, na ktorom sa prejavujú účinky praktiky priameho určenia cien tovaru je trh maloobchodu, konkrétne trh maloobchodného predaja predplatených dobíjacích Prima kariet. Nie je to trh služieb elektronickej komunikácie, na ktorý poukazuje spoločnosť Orange Slovensko, a.s., čo dokladá možnou zastupiteľnosťou služieb na týchto trhoch. 
Vykonaná prezentácia a zápis z nej, ako aj list Orange Slovensko, a.s. č. 3123/2004 z 03.06.2004, konkrétne jeho príloha č. 3, poukazuje na skutočnosť, priameho určenia cien tovarov pre konečných spotrebiteľov. 
Úrad zároveň trvá na svojich záveroch, že maloobchodná cena dobíjacích Prima kariet nie je tarifou podľa § 41 zákona č. 610/2003 Z. z. Z toho dôvodu úrad nepovažuje za potrebné prejednať túto záležitosť s účastníkmi konania, ani so zástupcami Telekomunikačného úradu SR.
Uloženie pokuty.

Úrad pri udeľovaní pokuty vychádzal z týchto ustanovení zákona č. 136/2001 Z. z. v znení zákona č. 465/2002 Z. z. a zákona č. 136/2001 Z. z. v znení neskorších predpisov.

	Podľa § 38 ods. 1 zákona č. 136/2001 Z. z. v znení zákona č. 465/2002 
Z. z., úrad za porušenie ustanovení § 4 ods. 1, § 5, § 8 ods. 6, § 10 ods. 9, § 25 ods. 4 a § 29 ods. 5 uloží pokutu podnikateľovi do 10 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk. 

	Podľa § 38 ods. 4 zákona č. 136/2001 Z. z. v znení zákona č. 465/2002 
Z. z., predchádzajúcim uzavretým účtovným obdobím podľa odseku 1 je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku. 

Podľa § 38 ods. 1 zákona č. 136/2001 Z. z. v znení neskorších predpisov, úrad za porušenie ustanovení § 4 ods. 1, § 8 ods. 6, § 10 ods. 9, § 25 ods. 5 a § 29 ods. 5 uloží pokutu podnikateľovi do 10 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.

Podľa § 38 ods. 4 zákona č. 136/2001 Z. z. v znení neskorších predpisov, predchádzajúcim uzavretým účtovným obdobím podľa odseku 1 je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku. 

	V tomto prípade predchádzajúcim účtovným obdobím je rok 2003. Obrat podnikateľa SAPEKO - spoločnosť s ručením obmedzeným bol 95 780 tis. Sk. Obrat spoločnosti Orange Slovensko, a.s. bol (obchodné tajomstvo) Sk.  

	Úrad pri hodnotení závažnosti porušenia zákona vzal do úvahy, že sa jedná o vertikálnu dohodu so strednodobým porušením zákona (od 27.03.2004). Úrad dospel k záveru, že sa jedná o menej závažné porušovanie zákona, napriek tomu, že ide o praktiku priameho určenia cien tovaru. Úrad vychádzal zo skutočnosti, že vymedzený relevantný trh je pomerne malý v kontexte celého trhu mobilnej komunikácie. Dobíjanie mobilných telefónov prostredníctvom nákupu stieracej  Prima karty v maloobchodnej predajni je pre spotrebiteľa len jednou z viacerých možností dobitia ( internet, teleplatba, banking, bankomat). Význam tohto spôsobu dobíjania Prima kariet postupne klesá. V dôsledku tohto vývoja bude dobíjacia karta strácať svoje postavenie na trhu. 
	
	Úrad súčasne zobral do úvahy, že nominálna hodnota stieracej karty je vopred uvedená na kúpenom kupóne, užívateľ dostáva hodnotu predplatených služieb a teda záväzok uvedený v Prílohe č. 6 „Odmeňovanie obchodného zástupcu, časť A. „Systém a zásady odmeňovania obchodného zástupcu“, bod 4 má v skutočnosti malý význam pre ovplyvnenie trhu.
	
Prospech pre spotrebiteľa v prípade cenovej konkurencie medzi predajcami Prima kariet je v tomto prípade limitovaný. Pri najčastejšie predávanej stieracej karte Prima v nominálnej hodnote 299 Sk (96 % celkového maloobchodného predaja všetkých stieracích kariet Prima) by prípadné zníženie ceny stieracej karty nebolo z hľadiska spotrebiteľa veľmi významné, vzhľadom na výšku marže predajcu.

Na základe uvedených skutočností úrad udelil obom podnikateľom pokutu na spodnej hranici. 

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                              Ing. Ján Šufliarsky
                                             riaditeľ odboru dohôd obmedzujúcich súťaž 

Rozhodnutie sa doručí:

Orange Slovensko, a.s. 
Prievozská  6/A
821 09 Bratislava

SAPEKO - spoločnosť s ručením obmedzeným
Novozámocká 160
949 01 Nitra